**Tanakajd Község Önkormányzata Képviselő-testületének 4/2015. (IV.30.) önkormányzati rendelete
a temetőkről és a temetkezésről**

Tanakajd Község Önkormányzatának Képviselő-testülete az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, élve a temetőkről és a temetkezésről szóló 1999. évi XLIII. törvény 6. § (4) bekezdésében, valamint a 41. § (3) bekezdésében kapott felhatalmazással, figyelemmel a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendelet szabályaira, az alábbi rendeletet alkotja:

**Általános rendelkezések**

**1. §** (1) A szabályozás célja, hogy Tanakajd község területén – a helyi viszonyok figyelembevételével – biztosítsa az elhunytakat megillető kegyeleti jogot, a végtisztesség megadása, az emberhez méltó temetés garantálása érdekében; szabályozza köztemetők működési rendjét, a temetések lebonyolításának zavartalanságát. (2) A tisztességes temetéshez való jog – minden megkülönböztetés nélkül – mindenkit megillet. (3) A temetés módja lehet egyházi és világi szertartás szerinti.

**2.§** (1) Jelen rendelet hatálya kiterjed: a) a tanakajdi 7. hrsz. alatt nyilvántartott tanai, illetve a tanakajdi 0155. hrsz. alatt nyilvántartott kajdi temetőkre (a továbbiakban: köztemető), b) az a) pont alatti köztemetőkben tartózkodó, vagy ott tevékenységet folytató természetes személyekre, jogi személyekre, jogi személyiséggel nem rendelkező szervezetekre. (2) A köztemetők létesítéséről, fenntartásáról, üzemeltetéséről, bővítéséről és lezárásáról Tanakajd Község Önkormányzata gondoskodik. (3) A ravatalozók rendszeres takarítási, illetve szükség szerinti fertőtlenítési munkáinak elvégzéséről az önkormányzat külön megbízási szerződés keretein belül gondoskodik.

(4) Az Önkormányzat a temetőüzemeltetési feladatai keretében:

a) a temetőkben lévő sírhelyekről nyilvántartást vezet, melybe az eltemettőknek és az arra jogosult hatóságoknak betekintést enged, illetve felvilágosítást nyújt;

b) a köztemetőkben kihelyezett hirdetőtáblákon és település honlapján tájékoztatja a temetőbe látogatókat;

c) gondoskodik

ca) a temetések összehangolásáról;

cb) a temetőbe szállított elhunytak átvételéről, átadásáról, gondoskodik az elhunytak megfelelő módon történő hűtéséről;

cc) a ravatalozó és kiszolgáló helyiségei karbantartásáról, javításáról, takarításáról, és szükség szerinti fertőtlenítéséről;

d) a temetőn belül kijelöli a hulladék összegyűjtésére és tárolására szolgáló helyeket, gondoskodik a hulladék elszállíttatásáról;

e) biztosítja a temetők infrastrukturájának állagmegóvását.

(5) Az Önkormányzat, mint üzemeltető a feladat ellátása során köteles együttműködni a temetkezésben érintett más szolgáltatókkal és hatóságokkal.

(6) A köztemetőkben elhelyezett sírok, síremlékek, tárgyak tekintetében őrzési, illetve kártérítési felelősség az Önkormányzatot nem terheli.

**Temetői nyilvántartások vezetése**

**3. §** (1) A köztemető üzemeltetője állapotfelmérésen és kitűzésen alapuló nyilvántartó könyvet, továbbá a látogató közönség számára is hozzáférhető helyen látogatói könyvet tart.

(2) A látogatói könyv a temetőbe látogató természetes személyeknek a temető rendjével, illetve az üzemeltető működésével kapcsolatos pozitív vagy negatív tartalmú észrevételei bejegyzésére szolgáló könyv. A látogatói könyvet a tulajdonos hitelesíti. A bejegyzéseket a Vasszécsenyi Közös Önkormányzati Hivatal folyamatosan figyelemmel kíséri, és – a szükséges intézkedések megtétele érdekében – értesíti a tulajdonost.

(3) A nyilvántartó könyvbe – minden temetés (urnaelhelyezés) alkalmával – az alábbi adatok kerülnek:

a) folyószám;

b) a temetés (urnaelhelyezés) napja;

c) az elhalt családi neve és utóneve, születési családi és utóneve, születési ideje, anyja neve, legutolsó lakóhelyének a címe, az elhalálozás időpontja,

d) a sírhelytábla, sírhelysor, temetési hely száma,

e) az eltemettető, illetve a temetési hely felett rendelkezni jogosult személy neve, lakcíme,

f) holttestmaradványok közös sírba helyezése esetén a közös sírba helyezés ténye, időpontja, a közös sír megjelölése.

g) és a síremlékre vonatkozó bejegyzések.

A nyilvántartás mellett betűsoros névmutatót is vezetni kell.

(4) A temetői nyilvántartásokba az eltemettető(k) és a temetési hely felett rendelkezni jogosult személy(ek) betekinthet(nek), részükre az üzemeltető ingyenesen adatszolgáltatást köteles nyújtani, továbbá felvilágosítást adni az elhunyt személyek temetési helye felől érdeklődőknek.

(5) A temetői nyilvántartásokat a temető fennállásáig meg kell őrizni. Azt követően azokat át kell adni a területileg illetékes levéltárnak.

**4. §** (1) A temető fenntartásával és üzemeltetésével kapcsolatos feladatok ellátását a jegyző ellenőrzi.

Ennek keretében:

a) a temető fenntartóját és üzemeltetőjét felhívhatja a jogszabályokban és a temető szabályzatában foglalt rendelkezések betartására;

b) a szabályok megszegőivel szemben eljárást folytathat le;

c) ellenőrzi a kegyeleti közszolgáltatási szerződésben foglaltak betartását, és szükség esetén kezdeményezheti a közszolgáltatási szerződés felmondását.

(2) A jegyző ellenőrzése során a köztemetőben vezetett nyilvántartásokba betekinthet és vizsgálhatja a temetőben szolgáltatást végzők jogosultságát.

**A köztemetők használatának és igénybevételének szabályai**

**5. §** (1) A köztemető bejáratánál jól látható helyen tájékoztató táblát kell elhelyezni, amelyen fel kell tüntetni a köztemető nyitvatartási idejét, az üzemeltető megnevezését, pontos címét, a ravatalozó takarító nevét, címét, elérhetőségét.

(2) A köztemető nyitvatartási ideje: a) a téli időszámítás időtartama alatt minden nap 7 órától 18 óráig,

b) a nyári időszámítás időtartama alatt minden nap 6 órától 21 óráig.

c) az október 28. napjától, november 7. napjáig terjedő időszakban – az a) pontban foglaltaktól eltérően – a temető este 22 óráig látogatható.

(3) A nyitvatartási idő alatt a köztemetőt bárki korlátozás nélkül látogathatja, a sírokat gondozhatja, 12 éven aluli gyermek a köztemetőben csak felnőtt személy felügyelete mellett tartózkodhat.

(4) A köztemető útjain gépjárművel a temetkezési szolgáltatást-, a közszolgáltatást végzők, a köztemetőben munkálatokat végző vállalkozók, valamint mozgásukban korlátozott látogatók közlekedhetnek.

(5) A látogatók gépjárműveiket – a (4) bekezdésben foglaltak kivételével – csak az erre a célra a köztemetőn kívül kijelölt területen helyezhetik el.

(6) A köztemető tisztántartása, a hulladék rendszeres elszállítása, a zöldterület gondozása, annak rendszeres nyírása az önkormányzat feladata.

(7) A köztemető környezetének védelme, rendjének és tisztaságának megőrzése, minden látogató kötelessége.

(8) A sírok gondozásán, díszítésén kívül minden egyéb tevékenységet, a köztemetőben végzendő munka időpontját - annak megkezdése előtt – az önkormányzatnak (Vasszécsenyi Közös Önkormányzati Hivatal Vasszécseny, Petőfi utca 11.) be kell jelenteni.

(9) A köztemetőben munkát végző vállalkozók működésük során az e rendeletben foglaltakat kötelesek betartani. Tevékenységükkel a szertartások rendjét nem zavarhatják, a látogatók kegyeleti érzéseit nem sérthetik, a szomszédos sírokban és a köztemető létesítményeiben kárt nem okozhatnak.

(10) A (9) bekezdésben foglalt vállalkozók a köztemető hulladéklerakóját nem használhatják. Tevékenységük befejezését követően a visszamaradt hulladékot kötelesek a munka befejezését követően azonnal elszállítani, tevékenységük környezetében az eredeti állapotot helyreállítani.

(11) Temetési helyet felnyitni a közegészségügyi hatóság engedélyével is csak a köztemető fenntartójával történt előzetes időpont-egyeztetést követően lehet.

**Kegyeleti tárgyak, növényzet elhelyezése, a sírgondozás szabályai**

**6. §** (1) A köztemetőben csak a sírok, síremlékek, urnahelyek díszítésére szolgáló, a kegyeleti jelleget nem sértő tárgyak, növények helyezhetők el.

(2) A köztemetőben a sírok növényzettel való beültetését és gondozását úgy kell végezni, hogy az ne sértse más elhunyt hozzátartozójának, illetve más látogatónak a kegyeleti érzéseit és ne akadályozza azokat a sírgondozásban.

(3) A sírhely birtokosa köteles a sírhely gondozását, gyomtalanítását rendszeresen elvégezni.

(4) A temetési helyek gondozása során körültekintően, kellő gondossággal kell eljárni úgy, hogy a szomszédos temetési helyet ne rongálják, illetve szennyezzék.

(5) A sírboltok, sírok melletti ülőpad az önkormányzat előzetes engedélyével helyezhető el.

(6) A sírboltok, és a sírok bekerítésére szolgáló bármilyen szegélyek, síremlékek csakis a sírhelyen helyezhetők el.

(7) A sírokra olyan növényzet ültethető, amely terjedelménél fogva a sírhely méretein oldalirányba nem nyúlik túl, a talajtól számított magassága a 2 métert nem haladja meg.

(8) A sírhely gondozása során keletkezett hulladékot a kijelölt helyre kell vinni.

(9) Tilos a sírhelyek környékét felásni, a talajt elhordani vagy sírfeltöltésre használni.

(10) A köztemető közhasználatú területein - ideértve a sírok közvetlen környezetét is - növények telepítésére csak a köztemető fenntartójának előzetes egyetértésével kerülhet sor.

**Temetési helyek, sírjelek**

**7. §** (1) A temetőket az ABC nagybetűivel jelölt sírhelytáblákra (parcellákra), a sírhelytáblákat római számmal ellátott sorokra, a sorokat arab számokkal sorszámozott sírhelyekre kell felosztani.

(2) Temetni, illetve illetőleg az elhamvasztottak maradványait tartalmazó urnákat elhelyezni csak temetés céljára kijelölt területen szabad.

(3) A köztemetőben az alábbi típusú temetési helyeket kell biztosítani:

a) egyes sírhely,

b) kettős sírhely,

c) sírbolt (kripta),

d) urnasírhely.

(4) A temetési helyek mérete (hosszúság x szélesség x mélység): a) egyes sírhely esetében: 210 x 90 x 200 cm,

b) kettős sírhely esetében: 210 x 180 x 200 cm,

c) gyermek sírhely esetében: 140 x 60 x 200 cm

d) sírbolt esetében az építési hatóság engedélye szerint, e) urnasírhely esetében: 80 x 60 x 80 cm.

(5) A sírhelyek közötti távolság minimum 60 cm, maximum: 100 cm.

(6) Az urna koporsós temetési helyre történő rátemetése esetén egy temetési helyre négy urna helyezhető el.

(7) A temetési hely megjelölésére szolgáló sírjel nem foglalhat el e rendeletben meghatározott temetési helynél nagyobb területet, legnagyobb magassága 2 méter lehet.

**Díszsírhelyek**

**8. §** (1) Tanakajd Község Önkormányzata azon elhunyt személyeknek, akik a település közélete területén kiemelkedő teljesítményt nyújtottak, díszsírhelyet adományozhat.

(2) A díszsírhely használati ideje a köztemető fennállásáig tart, használata díjtalan.

(3) A díszsírhelybe – a vonatkozó szabályoknak megfelelően a költségek viselése mellett- az elhunyt özvegye felmenő és lemenő hozzátartozói (szülők, gyermekek,…) is eltemethetők.

(4) A díszsírhelyek gondozásáról az elhunytak hozzátartozói, ezek hiányában az önkormányzat köteles gondoskodni.

**A temetési helyek feletti rendelkezési jog**

**9. §** (1) A sírhelyek feletti rendelkezési jog megszerzéséért, valamint újraváltásáért díjat fizetni nem kell.

(2) A temetési hely feletti rendelkezési jog időtartamára a temetőkről és a temetkezésről szóló 1999. évi XLIII. törvény (a továbbiakban: Ttv.) végrehajtásáról szóló 145/1999. (X. 1.) Korm. rendelet 18. §-ában foglaltak az irányadók.

**Temetési hely**

**10. §** (1) Az elhunytakat az elhalálozás sorrendje szerint következő sírhelyre kell temetni, kivéve a kettes sírhelyeket. Indokolt esetben az önkormányzat ettől eltérhet:

a) az elhunyt végintézkedése esetén,

b) idős vagy mozgásában korlátozott eltemettető kérése esetén,

c) az önkormányzat saját halottjának tekintett elhunyt esetében.

(2) Az (1) bekezdésben foglalt eltérésekre csak akkor kerülhet sor, ha a sírhely olyan sírhelytáblában található, amely használatba vételének a Ttv. 10. § (3) bekezdésére tekintettel nincs akadálya.

**11. §** (1) Rátemetésre vonatkozó engedélyt csak akkor lehet adni, ha a sírhelytáblát még nem zárták le és a későbben eltemetett részére sírhely és urnasírhely esetén a 25 év nyugvási idő biztosítható.

(2) A rátemetésre vonatkozó engedély a sírnyitásra vonatkozó szabályok betartás mellett adható meg.

**A temetésre vonatkozó szabályok**

**12. §** (1) Az elhunytat lehetőség szerint azonnal, de legkésőbb a halál beálltát követő 16 órán belül halotthűtőbe kell szállítani.

(2) A halottat koporsós temetés esetén – ha jogszabály másként nem rendelkezik – a halottvizsgálati bizonyítvány kiállításáról számított 96 órán belül el kell temetni, kivéve, ha

a) a halottvizsgálatot végző orvos a halottvizsgálatra vonatkozó rendelkezések alapján ettől eltérő engedélyt adott;

b) a temetésre az eltemettető kívánsága szerint 8 napon belül kerül sor, feltéve, hogy a holttest hűtése folyamatosan biztosított;

c) a temetésre az eltemettető kívánsága szerint - a temetés helye szerint illetékes intézet engedélyével - 15 napon belüli időpontban kerül sor, feltéve, hogy a holttestnek az eltemetésig történő hűtése folyamatosan biztosított.

(3) A halottat – hamvasztásos temetés esetén – a halottvizsgálati bizonyítvány kiállításától számított 15 napon belül el kell hamvasztani. A holttestet a hamvasztásig hűteni kell.

(4) Ravatalozni csak a temetőben, az arra kijelölt helyen szabad. Ettől eltérni csak az illetékes tisztiorvos engedélyével lehet. (5) A halott a ravatalozóban a szertartás megkezdése előtt legfeljebb 3, de legalább 1 órával korábban helyezhető el. A ravatalozásig a halottat hűtőben kell tárolni.

(6) A ravatalozó helyiséget a temetés előtt legalább egy órával, de minden esetben a ravatalozás megtörténte után azonnal ki kell nyitni. A ravatalra helyezett koporsót a szertartás kezdetéig – a hozzátartozók kifejezett kérelmére – nyitva lehet tartani. Nem lehet nyitva tartani a koporsót, ha a holttest már oszlásnak indult, vagy súlyosan roncsolódott állapotban van.

**13. §** (1) Egy koporsó csak egy holttest elhelyezésére szolgálhat.

(2) A koporsót a földbe helyezés előtt véglegesen le kell zárni.

(3) A temetést végző temetkezési vállalkozó köteles a ravatalozásra vonatkozó szabályokat megismerni és betartani.

(4) Temetni hagyományos módon (koporsós temetés), vagy hamvasztásos módon (a hamvak urnába helyezésével) lehet.

**A kegyeleti közszolgáltatások, illetve a köztemetőben végzett egyéb vállalkozási tevékenység ellátásának feltételei**

**14. §** (1) A kegyeleti közszolgáltatások igénybevételéért az 1. mellékletben meghatározott díjakat kell megfizetni az önkormányzat számára.

(2) A temetkezési szolgáltatók – az általuk végzett egyes temetkezési szolgáltatások jellegéhez is igazodóan – azonos feltételekkel az erre irányuló bejelentés sorrendjének megfelelően veszik igénybe azokat a temetői létesítményeket, az azt szolgáló infrastruktúrát, az önkormányzat által biztosított szolgáltatásokat.

(3) Az önkormányzatnak olyan nyilvántartást kell vezetni, amelyből a (2) bekezdés szerinti igények nyomon követhetők.

(4) Nem a temetkezési szolgáltatások körébe tartozó vállalkozói tevékenységek (kőfaragó, sírgondozó, emlékkészítő, stb.) végzését a vállalkozók a munkavégzés megkezdése előtt legalább egy munkanappal kötelesek bejelenteni az önkormányzatnál.

(5) A vállalkozók a köztemetőben munkanapokon és csak nyitvatartási időben végezhetnek munkát.

(6) A temetkezési szolgáltatók és egyéb vállalkozók e rendelet 1.mellékletében foglalat díjakat a munkavégzés bejelentésekor kötelesek az önkormányzatnak megfizetni.

(7) Az önkormányzat a létesítmények igénybevételét – más szolgáltató részéről történő korábbi lefoglalás esetét kivéve – nem tagadhatja meg.

(8) Amennyiben a szolgáltatók és egyéb vállalkozók a (6) bekezdésben foglalt befizetési kötelezettségüknek nem esznek eleget, akkor a szolgáltatás végzése nem kezdhető meg, a létesítmények nem vehetőek igénybe.

**A temetők lezárása megszüntetése**

**15. §** (1) Ha a köztemető megtelik, vagy egyéb fontos körülmény azt kívánja a Képviselő-testület dönthet a temető, valamint temetőrész, sírhelytábla lezárásáról.

(2) A temető, temetőrész, sírhelytábla temetési hely megszüntetését megelőzően legalább három alkalommal a helyi sajtóban, helyben szokásos módon (hirdetményekben) közzé kell tenni úgy, hogy az első közzététel a megszüntetést megelőzően hat hónappal, a továbbiakban két havonta történjenek. A hirdetményt az Önkormányzat hirdetőtábláján, a temetőkapuk, a ravatalozón, és az érintett temetőrészen ki kell függeszteni.

(3) A lezárt temetőben a Ttv. 9. § (2) bekezdésében meghatározott létesítményeket biztosítani kell.

**Záró rendelkezések**

**16. §** (1) Ez a rendelet 2015. május 1-én lép hatályba.

(2) E rendelet hatálybalépésével egyidejűleg hatályát veszti Tanakajd Község Önkormányzati Képviselő-testületének a temetőkről és a temetkezésről szóló 2/2005. (III.25.) számú rendelete. (3) E rendelet a belső piaci szolgáltatásokról szóló az Európai Parlament és a Tanács 2006/123/EK irányelvnek való megfelelést szolgálja.